ห่วงเด็กกินขนมลูกอมที่ทำเลียนแบบแปรงสีฟันและยาสีฟันน้ำเชื่อม เสี่ยงเกิดฟันผุ
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากกรณีมีการโฆษณาขายขนมลูกอมที่มีการทำเลียนแบบแปรงสีฟันและยาสีฟันที่มีส่วนผสมของน้ำเชื่อม อาจทำให้เด็กและผู้ปกครองเกิดความเข้าใจผิดคิดว่าขนมชนิดนี้มีประโยชน์ในการทำความสะอาดฟันและซื้อมากิน โดยไม่มีการแปรงฟัน จะเสี่ยงเกิดฟันผุเพิ่มมากขึ้น เนื่องจากขนมประเภทนี้มีส่วนประกอบหลักคือ น้ำตาล ที่มีความหวานและเหนียวติดฟัน เป็นแหล่งอาหารของเชื้อจุลินทรีย์ที่ผิวฟันนำไปใช้สร้างกรด กัดกร่อนฟัน อีกทั้งยังมีกรดรสเปรี้ยว มีฤทธิ์กัดกร่อนผิวฟัน โดยเฉพาะในฟันน้ำนมที่เพิ่งได้ไม่นานมีการสะสมแร่ธาตุไม่สมบูรณ์ ส่งผลให้เกิดฟันผุได้ง่าย และอาจทำให้เด็กติดรสหวานและเปรี้ยวของขนมจนเมื่อแปรงฟันด้วยยาสีฟันทั่วไปอาจไม่ถูกใจรสชาติแล้วใช้ขนมชนิดนี้มาแปรงฟันแทนยาสีฟันผสมฟลูออไรด์ อาจทำให้เกิดผลเสียต่อสุขภาพช่องปากเด็กในระยะยาว รวมทั้งอาจสร้างเข้าใจผิดคิดว่ายาสีฟันที่ใช้แปรงฟันทั่วไปสามารถกินได้ จนเกิดการกลืนยาสีฟัน ขณะแปรงฟัน หรือนำมาบีบกินเล่น จนเกิดอันตรายจากการได้รับปริมาณฟลูออไรด์ที่สูงเกินไปได้ ผู้ปกครอง ควรใส่ใจในการเลือกซื้อขนมที่เหมาะสมกับเด็กอย่างใกล้ชิด รวมถึงดูแลสุขภาพช่องปาก ที่ถูกวิธี เพื่อให้เด็กมีฟันที่แข็งแรงตามวัย ด้าน ทันตแพทย์หญิงวรางคนา เวชวิธี ผู้อำนวยการสำนักทันตสาธารณสุข กล่าวว่า แนะนำหลังกินขนมควรแปรงฟันด้วยสูตร 2 - 2 - 2 คือ แปรงฟันอย่างน้อย วันละ 2 ครั้ง เช้าและก่อนนอนด้วยยาสีฟันผสมฟลูออไรด์ แปรงฟันนานครั้งละ 2 นาทีขึ้นไป และ งดกินอาหารเครื่องดื่มหลังแปรงฟัน 2 ชั่วโมง เพื่อให้ช่องปากสะอาดนานที่สุด ส่งผลต่อสุขภาวะของฟันและเหงือกที่ดี